Puscifer

Puscifer é un proxecto paralelo de Maynard James Keenan, membro das bandas Tool e A Perfect Circle. Como Keenan é o único membro permanente e el considera ao proxecto o seu "subconsciente creativo", Puscifer podería considerarse un pseudónimo para o seu traballo en solitario.

 Traxectoria 
O nome orixinal do proxecto foi Umlaut, e o nome de "Puscifer" apareceu por primeira vez como unha banda ficticia no primeiro episodio da serie Mr. Show, na que estaban Keenan e Adam Jones como membros. Jones non está asociado de ningún xeito con Puscifer, aínda que algunhas das súas ilustracións apareceron na roupa do proxecto (a camiseta "Your Mom's a Bitch").

Puscifer é "tanto unha tenda de roupa como unha banda", coas pezas de roupa producidas en cantidades limitadas. Keenan colaborou nunha chaqueta de coiro con deseñador Paul Frank. O 16 de setembro do 2008, Keenan actualizou o blog de puscifer.com, revelando que a primeira tenda Puscifer abriría o 1 de outubro en Jerome, Arizona. Finalmente abriu o día 3 de outubro, ocupando un pequeno espazo enriba dun salón de tatuaxes. Ademais, a mercadoría está dispoñible na tenda online da banda.

 "V" Is for Vagina 
O 10 de abril do 2007, Keenan posteou na páxina oficial que lanzaría un disco a mediados de outubro. Unha nova actualización o 25 de xuño dicía que Joe Barresi mesturara a primeira canción, que tería un vídeo musical, ademais dunha versión alternativa de "Cuntry Boner", e que podería ser editada como sinxelo en CD con cancións extra. Keenan e Alan Moulder realizarían unha nova mestura en agosto.

Keenan anunciou cara finail de xullo que o álbum recibiría o título de "V" Is for Vagina e, poucos días despois, anunciou que o primeiro sinxelo sería "Queen B." que tería un vídeo lanzado a finais de setembro. O 1 de outubro "Queen B." apareceu como podcast en puscifer.com. A isto seguiulle o podcast de "Trekka" o día 7. O álbum foi publicado o 30 do mesmo mes e estreouse no número 25 da lista Billboard 200, ademais de acadar o primeiro posto da Billboard Indie.

O 17 de outubro do 2008 apareceu un vídeo musical oficial para a canción "Momma Sed" na canle de YouTube da banda. Un novo álbum de remesturas feito completamente por Lustmord apareceu na tenda oficial en liña, o seu título é "D" is for Dubby - The Lustmord Dub Mixes.

"V" is for Vagina vendeu ao redor das 112.000 copias.

 "V" Is for Viagra. The Remixes 
Un álbum de remesturas titulado "V" Is for Viagra foi lanzado o 29 de abril do 2008. Contén 10 remesturas de temas do disco "V" Is for Vagina, ademais de dúas remesturas de cancións do sinxelo "Cuntry Boner", que non aparecen no álbum. No álbum hai remesturas de Dave "Rave" Ogilvie (Skinny Puppy), Lustmord, Renholder, Paul Barker (Ministry) e Telefon Tel Aviv entre outros.

Dous dos temas do álbum, "Indigo Children (JLE Dub Mix)" e "Momma Sed (Tandimonium Mix)", aparecen na banda sonora oficial do videoxogo Need for Speed: Undercover. "V" Is for Viagra vendeu unhas 23.000 copias.

 "C" Is for (Please Insert Sophomoric Genitalia Reference HERE) 
"C" Is for (Please Insert Sophomoric Genitalia Reference HERE) foi anunciado a través da páxina de Puscifer e de toolarmy.com o 17 de outubro do 2009 e foi editado o 10 de novembro dese ano. O EP contén seis temas; catro deles inéditos ata ese momento, e dous gravacións ao vivo de cancións de "V" is For Vagina, gravadas na xira do 2009 no Club Nokia.

"C" Is for (Please Insert Sophomoric Genitalia Reference HERE) vendeu 10.000 copias.

 Conditions of My Parole 
"Man Overboard", o primeiro sinxelo do novo álbum de Puscifer, estivo dispoñible a través de iTunes e outros servizos en liña o día 19 de xullo do 2011.

Conditions of My Parole, como foi titulado o traballo, foi gravado na primavera do 2011 baixo a produción de Maynard James Keenan, Mitchell e Josh Eustis. No disco contribuíron ademais dos tres produtores Carina Round, Juliette Commagere, Matt McJunkins, Jeff Freidl, Gil Sharone e Rani Sharone, Jonny Polonsky, Tim Alexander, Devo Keenan, Alessandro Cortini, Sarah Jones e Jon Theodore. O disco lanzouse o 18 de outubro de 2011. O álbum estreouse no número 27 das listas da Billboard tras vender 12.111 copias na súa primeira semana.

 Donkey Punch the Night 
Donkey Punch the Night anunciouse o día 19 de novembro de 2012 elanzouse o 19 de febreiro do ano seguinte. O EP, formado por sete cancións, apareceu inicialmente en formato dixital e en CD e o día 12 de marzo editouse tamén en vinilo. No traballo inclúese unha versión do tema de Queen "Bohemian Rhapsody", ademais dunha versión de "Balls to the Wall" de Accept.

 Money Shot 
Money Shot anunciouse o 19 de xullo de 2015 coincidindo coa publicación do sei primeiro sinxelo, "Grand Canyon". O álbum lanzouse o 30 de outubro dese mesmo ano. Un álbum de remesturas titulado Money Shot Your Re-Load aparecería en novembro de 2016.

 Existential Reckoning 
O 8 de maio de 2020 lanzáronse o sinxelo principal e o vídeo "Apocalyptical", xunto co anuncio dun álbum que aparecería no outono de 2020. O cuarto álbum de estudio, Existential Reckoning, anunciouse o 17 de setembro de 2020. A data de lanzamento do álbum fixouse posteriormente para o 30 de outubro de 2020 a través de Alchemy Recordings/Puscifer Entertainment/BMG.

O álbum foi producido por Mat Mitchell e Puscifer, e gravado e mesturado por Mat Mitchell nos Puscifer Studios en North Hollywood. Keenan aparece no álbum como "Dick Merkin". Este é o primeiro álbum no que Mat Mitchell (guitarra, baixo, teclados, programación) e Carina Round (voz, teclados) aparecen acreditados como membros permanentes. Greg Edwards (baixo, guitarra, teclados), Gunnar Olsen (batería), Sarah Jones (batería) e Esmé Bianco (voz) tamén contribuíron ao álbum.

En outubro de 2025 a banda anunciou o seu quinto álbum de estudio, titulado Normal Isn’t. Co anuncio deste novo disco, cuxo lanzamento está previsto para o 6 de febreiro de 2026, Puscifer tamén presentou o sinxelo principal, "Self Evident", e revelou as datas para unha xira por América do Norte entre os meses de marzo e maio de 2026. O cómico e músico Dave Hill será o encargado de abrir a noite para Puscifer. Dez días despois do anuncio do disco, Puscifer publicou o seu segundo sinxelo, “Pendulum”. A canción ten un video musical e a súa "versión do director" presenta a un novo personaxe do "Pusciverso", o gótico Bellendia Black, interpretado por Keenan.

 Discografía 
 Álbums de estudio 
 Álbum  Ano  Selo "V" Is for Vagina  2007  Sony BMG, Puscifer Entertainment Conditions of My Parole  2011  Puscifer Entertainment Money Shot  2015  Puscifer Entertainment Existential Reckoning  2020  Puscifer EntertainmentNormal Isn't2026Puscifer Entertainment, BMG, Alchemy Recordings

 Álbums de remesturas 
 "V" Is for Viagra. The Remixes - 2008
 "D" Is for Dubby – The Lustmord Dub Mixes - 2008
 Sound into Blood into Wine - 2010

 EPs 
 Álbum  Ano  Selo  Notas Don't Shoot the Messenger  2007  BMG   "C" Is for (Please Insert Sophomoric Genitalia Reference Here)  2009  Puscifer Entertainment   Donkey Punch the Night  2013  Puscifer Entertainment  Sessanta E.P.P.P.  2024  Puscifer Entertainment  compartido con Primus e A Perfect Circle

 Notas 

 Véxase tamén 
 Ligazóns externas 
 Páxina oficial 

Categoría:Grupos musicais de post-industrial
Categoría:Grupos musicais de trip hop
Categoría:Grupos musicais dos Ánxeles
Categoría:Grupos musicais formados en 1995